ফরিদা একটু বিরক্ত হচ্ছিল। সাব-আর্বান পলিটিকাল ডেভেলপমেন্ট তার স্পেশাল পেপার ছিল। ওটা পি জির স্পেশালাইজেশন বলে ডিসার্টেশান তৈরির আগে মাঝে মাঝেই সে গিয়ে পি জির কাছে বসত। ওই ব্যাপারেই ওনার কোয়ার্টারেও গিয়েছে বেশ ক'বার। লোকটা ভালো। বেশ কড়া হাবভাব। তবে বদমেজাজি নয়। ওনার মা-ও বেশ ভালোমানুষ। বাড়ি গেলে ফরিদাকে আদর-যত্নও করেন। বেশ মা মা ভাব আছে একটা। মাঝে মাঝে পথে ঘাটে দেখা হলে গল্পসল্পও করেন নিজে থেকে ডেকে। পিজি নিজেও মাঝে মাঝে যে তার দিকে তাকিয়ে থাকেন এটাও খেয়াল করেছে সে। কিন্তু তাই বলে এরা যে তার থেকে এইরকম কিছু একটা বানিয়ে বসবে সেটা ভাবতেই গা-টা রী রী করে উঠছিল ফরিদার। খানিক চুপচাপ থেকে নীলমের বকবকানি একটু কমলে সে ঠাণ্ডা গলায় বলল, "তোর উচ্ছ্বাস যদি শেষ হয়ে গিয়ে থাকে, তাহলে এইবারে একটা কথা বলি। আমি কাল ফিরে যাচ্ছি মুরলীপুরে। শহরে আমার কাজ শেষ। এইবারে ওখানে গিয়ে অনেক কাজ আছে আমার। আমার মাস্টারমশাই ডেকে পাঠিয়েছেন।"